М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА ПЪРВОТО ПОЛУГОДИЕ НА 2018 ГОДИНА**

**Развитие на икономическата среда**

Реалният растеж на БВП достигна 3,5% на годишна база през първото тримесечие на 2018 г. Двигател на растежа бе вътрешното търсене. Частното потребление се повиши с 3,6%, подкрепено от продължаващо нарастване на доверието на потребителите и увеличение на заетостта. При инвестициите в основен капитал бе отчетен растеж от 10,2%, отразяващ възходяща динамика както при частните, така и при публичните инвестиции. Повишеното вътрешно търсене доведе до ръст на вноса от 4,6%, но в следствие на доброто представяне на износа отрицателният принос на нетния износ за растежа на БВП през тримесечието се сви до 0,4 пр.п. От страна на предлагането, брутната добавена стойност нарасна с 3,5% на годишна база, като най-голям принос имаха услугите.

Данните от бизнес анкетите за второто тримесечие на 2018 г. сочат продължаващо благоприятно развитие на икономическата среда. Индикаторът за бизнес климата се повиши във всички сектори в периода април-юни спрямо януари-март 2018 г. За полугодието на 2018 г. средната стойност на индикатора за бизнес климата бе по-висока от отчетената през 2017 г. Същото важи и за индикатора за доверието на потребителите. Оборота в търговията на дребно се повиши с 4,4% за периода януари-май, като през последните два месеца от периода бе отчетено ускорение на растежа. За първите пет месеца на 2018 г. промишленото производство нарасна средно с 1,1% спрямо съответния период на предходната година, а растежът при промишлените продажби достигна 4%, в резултат от отчетеното повишение при продажбите за вътрешния пазар. Индексът на строителната продукция се повиши с 5%, като основен принос за растежа имаше сградното строителство.

През първото тримесечие на 2018 г. броят на заетите (ЕСС 2010) продължи да нараства с висок темп от 1,2% на годишна база, подкрепен от увеличението на показателя в индустрията и услугите. Повишеното търсене на труд се отрази в понижение на коефициента на безработица до 5,7% (НРС) и нарастване на коефициента на икономическа активност на населението (15-64 г.) до 70,6% за първите три месеца на 2018 г. Регистрираната безработица също продължи низходящата си тенденция и към края на юни достигна 5,7%, което бе най-ниската стойност на показателя от май 1991 г. насам.

През първите три месеца на годината средната работна заплата общо за икономиката забави темпа си на растеж до 7,1% в номинално изражение и 5,4% в реално изражение (дефлиран с ХИПЦ), основно по линия частния сектор (6,6%), докато растежът на заплатите в обществения сектор се ускори до 9,0%. През разглеждания период, реалният растеж на производителността на труда достигна 2,3% на годишна база, като наблюдаваното ускорение спрямо края на предходната година допринесе за известно отслабване на натиска върху разходите за труд за единица продукция.

През първото полугодие на 2018 г. инфлацията продължи да се ускорява. Според ХИПЦ, инфлацията за юни бе 3%, спрямо съответния месец на предходната година, а средногодишната стойност към този период бе 1,6%. Инфлацията е по-висока спрямо очакванията по отношение на стойността за юни на годишна база, докато средногодишната стойност отговаря на заложеното в пролетната макроикономическа прогноза. Към юни цените на енергийните стоки се повишиха с 8,5% на годишна база, поради повишенията в международните цени на суровия петрол и допринесоха в най-голяма степен за ускорението на инфлацията, следвани от храните и услугите, чиито цени се повишиха съответно с 2,1% и 4,3% спрямо юни 2017 г.

За първите пет месеца балансът по текущата сметка бе отрицателен в размер на 152 млн. евро (0,3% от прогнозния БВП), при балансирано салдо за същия период на 2017 г. Ускорението на вътрешното търсене и увеличението на международните цени, което имаше по-силно отражение върху дефлатора на вноса на стоки спрямо този на износа, се отразиха в ръст на вноса на стоки от 7,1%, който надхвърли този на износа с 4,1 пр.п. Търговският дефицит нарасна до 2,7% от прогнозния БВП при 1,9% от БВП за миналата година. Излишъкът по баланса на услугите нарасна до 1,1% от прогнозния БВП за първите пет месеца 2018 г., като за същия период на 2017 г. бе 0,8% от БВП. Дефицитът по първичния доход се сви с 0,5 пр.п., следвайки по-ниските плащания на инвестиционен доход към нерезиденти. Излишъкът по вторичния доход леко намаля до 1,5% от прогнозния БВП при 1,8% за 2017 г., поради по-ниските трансфери на средства от ЕС към сектор „Държавно управление“.

Излишъкът по капиталовата сметка за периода достигна 0,2% от прогнозния БВП, а излишъкът по финансовата сметка се увеличи значително с 3,1 пр.п. до 3,4% от прогнозния БВП, отразявайки превишение на насочените към нерезиденти средства над привлечените в страната.

**Основни бюджетни параметри към края на полугодието на 2018 г.**

За поредна година параметрите по изпълнението на приходите отчитат значително подобрение спрямо същия период на предходната година. Основните фактори за това са от една страна, продължаващото подобрение при някои от важните макроикономически индикатори, като вътрешното потребление, инвестициите, нивото на безработица и други, и от друга, на изпълнението на мерките, залегнали в Единната национална стратегия за повишаване на събираемостта на приходите, справяне със сенчестата икономика, както и други стъпки в тази насока. Данъчните постъпления като цяло нарастват в номинално изражение с 1 482,7 млн. лв. (10,2 %) спрямо полугодието на 2017 г., като с най-голям принос са приходите от осигурителни вноски и постъпленията от косвените данъци. Съпоставено със същия период на предходната година ръст се отчита във всички данъчни групи, като преките данъци нарастват с 12,4 %, социално и здравноосигурителните вноски отчитат ръст от 13,8 %, косвените данъци нарастват със 7,5 %, а постъпленията от други данъци – със 7,7 процента. Неданъчните приходи са в размер на 2 491,2  млн. лв., което представлява 53,0 % изпълнение на годишните разчети, а приходите от помощи са в размер на 697,9 млн. лв., като остават номинално близки до отчетените за същия период на предходната година.

На база на тези параметри и изготвените прогнози в годишен план не се очертава напрежение при изпълнението на планираните данъчни приходи по националния бюджет. Прогнозите очертават изпълнение на разчетите за 2018 г. при данъчните приходи, като се очаква преизпълнение при постъпленията от социално и здравноосигурителни вноски, ДДС, корпоративен данък, ДДФЛ и др. Тук е важно да се отбележат и усилията на приходните администрации за повишаване събираемостта на приходите. Активните мерки за изтласкване на светло на оборотите от сивия сектор на икономиката чрез засилен фискален контрол, включително и контрол в реално време на фискалните устройства на търговците в страната, мерките за засилване на контрола при търговията с акцизни стоки, борбата с контрабандния внос, както и противодействието на опитите за данъчни нарушения и измами. Системното прилагане на тези мерки вече оказва дисциплиниращ ефект и натиск върху сивата икономика, което се потвърждава от отчетените за поредна година добри параметри по изпълнението на данъчните и осигурителни приходи.

Параметрите по разходите се развиват съобразно разчетите към ЗДБРБ за 2018 г. Усвояването на разходите през първото полугодие е традиционно ниско - разходите по КФП, включително вноската в общия бюджет на ЕС, за първите шест месеца на 2018 г. представляват 44,2 на сто от планираните с разчетите към ЗДБРБ за 2018 г. Това се дължи основно на изместване на голяма част от инвестиционните и капиталови разходи за последното тримесечие на годината. Неравномерното усвояване на капиталовите разходи е обективно обусловено от календара на строителния сезон, като изпълнението на повечето инфраструктурни проекти се извършва през летните месеци и разплащането за извършената работа се концентрира в последното тримесечие.

Съпоставени със същия период на предходната година разходите и вноската в общия бюджет на ЕС нарастват номинално с 1,76 млрд. лв., което се дължи на по-високия размер на разходите по националния бюджет, както и на нарастването на разходите по сметките за средства от Европейския съюз. Ръстът на разходите по националния бюджет се дължи основно на по-високия размер на здравноосигурителните и социалните плащания, по-високите разходи за персонал и др., докато по сметките за средства от ЕС нарастват основно капиталовите разходи. Положително е, че за разлика от предходната година, когато разходите по сметките за средства от ЕС към полугодието бяха ниски, през настоящата година се наблюдава известно активизиране при усвояването на европейските средства, като именно по-високите разходи по европейските програми и фондове са основната причина за отчетения ръст при капиталовите разходи за полугодието. При разходите за персонал се наблюдава нарастване основно във връзка с изпълнението на приоритета от Програмата за управление на Правителството на Република България за периода 2017-2021 г. за поетапно увеличение на възнагражденията на педагогическия персонал в системата на средното образование, както и поради предвиденото увеличение на заплатите в други сектори и системи, заложено в ЗДБРБ за 2018 г. При социалните и здравноосигурителните разходи най-голям ръст спрямо предходната година се отчита при разходите за пенсии, поради базов ефект при разходите за пенсии от увеличението им от юли 2017 г. и увеличението на две стъпки през 2017 г. на размера на минималната пенсия (от юли и октомври), а причината за по-високите здравноосигурителни плащания са осигурените за настоящата година със ЗБНЗОК за 2018 г. по-високи разходи в размер на 400 млн. лв. по бюджета на НЗОК

В следствие на отчетените добри параметри по изпълнението на приходите и традиционно по-ниското усвояване на разходите през първото полугодие на годината, бюджетното салдо по консолидираната фискална програма към 30.06.2018 г. е излишък в размер на 1 713,9 млн. лв.(1,6 % от прогнозния БВП) и се формира от излишък по националния бюджет в размер на 2 014,4 млн. лв. и дефицит по европейските средства в размер на 300,5 млн. лева. Съпоставено с предходната година бюджетното салдо по КФП се запазва на ниво, близко до отчетеното към полугодието на 2017 г. Предвид спецификата на данъчния календар, както и поради изместването на значителна част от инвестиционните разходи за втората половина на годината, бюджетната позиция към полугодието би следвало да се приема като индикация, че предвидения бюджетен баланс по държавния бюджет за годината ще бъде спазен, а при наличие на фискална възможност може да се очаква и подобряване на бюджетното салдо спрямо планираното за годината.

Основните предизвикателства при изпълнението на бюджета до края на годината се свързват основно с ускоряване усвояването на средствата по проектите, съфинансирани по програмите и фондовете на ЕС, както и с усилията на приходните администрации за подобряване на събираемостта на приходите. Финансирането на разходните политики към момента не създава напрежение, но евентуалното изместване и концентриране на значителни по размер разходи по европейските програми и фондове в последното тримесечие на годината може да доведе до натиск върху бюджетната позиция на касова основа от гледна точка на периода, в който извършените сертифицирани разходи ще бъдат ефективно възстановени от ЕК на България.

# Основни показатели по консолидираната фискална програма[[1]](#footnote-2) за първото полугодие на 2018 г.

Изпълнението на основните показатели по консолидираната фискална програма за първото полугодие на 2018 г. е представено на следната таблица:

***Таблица[[2]](#footnote-3) №1 (млн. лв.)***

|  |  |  |  |
| --- | --- | --- | --- |
| **ПОКАЗАТЕЛ** | **Разчет 2018 г.** | **Отчет към 30.06.2018 г.** | **Изпълнение** |
|  **КФП** |  **КФП** | **Национален бюджет** | **Европейски средства** | **спрямо разчет** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ И ПОМОЩИ** | **38 213,9** | **19 210,1** | **18 533,9** | **676,2** | **50,3%** |
|  Данъчни приходи | 31 142,3 | 16 021,0 | 16 021,0 |  | 51,4% |
|  Неданъчни приходи | 4 703,4 | 2 491,2 | 2 490,6 | 0,6 | 53,0% |
|  Помощи | 2 368,2 | 697,9 | 22,3 | 675,6 | 29,5% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **39 313,9** | **17 496,1** | **16 244,0** | **1 252,1** | **44,5%** |
|  Нелихвени | 37 271,9 | 16 495,6 | 15 243,5 | 1 252,1 | 44,0% |
|  Текущи | 31 106,2 | 15 154,7 | 14 633,2 | 521,6 | 48,7% |
|  Предоставени тек. и капит. трансфери за чужбина | 14,4 | 28,8 | 6,0 | 22,9 | 201,0% |
|  Капиталови | 6 151,3 | 1 312,1 | 604,3 | 707,7 | 21,3% |
|  в т.ч. нетен прираст на държавния резерв | 19,2 | -0,4  | -0,4  |   |   |
|  Лихвени | 722,4 | 424,2 | 424,2 |  | 58,7% |
|  Резерв за неотложни и непредвидени разходи | 185,7 |  |  |   |  |
|  Вноска за общия бюджет на ЕС | 1 133,9 | 576,3 | 576,3 |  |  50,8% |
| Трансфер от централния бюджет |  |  | -275,5 | 275,5 |  |
| **БЮДЖЕТНО САЛДО** | **-1 100,0** | **1 713,9** | **2 014,4** | **-300,5** |  |

* + **Приходите и помощите по консолидираната фискална програма** (КФП) към края напървото полугодие на2018 г. са в размер на **19 210,1 млн. лв.,** което представлява 50,3 % от годишните разчети към ЗДБРБ за 2018 г. Съпоставени със същия период на предходната година, данъчните и неданъчните приходи нарастват с 1 699,5 млн. лв. (10,1 %), а постъпленията от помощи са близки по размер (увеличение с 27,4 млн. лв. или 4,1 %).

Общата сумана ***данъчните постъпления*** (вкл. приходите от осигурителни вноски) са в размер на ***16 021,0 млн. лв****.*, което представлява 83,4 % от общите постъпления по КФП за периода. Постъпленията в групата представляват 51,4 % от разчета за годината и нарастват номинално с 1 482,7 млн. лв. (10,2 %) спрямо отчетените към юни 2017 г. Приходите в частта на *преките данъци* възлизат на 3 113,9 млн. лв., което представлява 54,1 % от разчета за 2018 г. Съпоставени със същия период на 2017 г., преките данъци нарастват с 12,4 % (342,9 млн. лв.). Приходите от *косвени данъци* са в размер на 7 646,2 млн. лв., което представлява 50,4 % от годишния разчет. Съпоставени с първото полугодие на 2017 г. косвените данъци бележат ръст от 7,5 % (536,0 млн. лв.). Постъпленията от *други данъци* (включват други данъци по ЗКПО, имуществени данъци и др.) са в размер на 676,3 млн. лв., което представлява 61,6 % от разчетите към ЗДБРБ за 2018 г. и нарастват със 7,7 % (48,3 млн. лв.) спрямо юни 2017 г. Приходите от ***социалноосигурителни и здравни вноски*** към 30.06.2018 г. са в размер на 4 584,6 млн. лв. или 50,2 % от планираните за годината, като спрямо същия период на предходната година нарастват с 555,6 млн. лева. (13,8 %).

***Неданъчните приходи*** са в размер на **2 491,2 млн. лв**., което представлява 53,0 % изпълнение на годишните разчети.

Постъпленията от ***помощи*** от страната и чужбина (основно помощи от фондовете на ЕС) са в размер на **697,9 млн. лв.**

**Разходите по консолидираната фискална програма** (вкл. вноската на Република България в общия бюджет на ЕС) към 30.06.2018 г. **са в размер на 17 496,1 млн. лв.,** което представлява 44,5 % от годишния разчет. За сравнение разходите за същия период на предходната година са в размер на 15 737,3 млн. лева. Номиналното нарастване се дължи както на по-високия размер на разходите по националния бюджет, така и на нарастването на разходите по сметките за средствата от Европейския съюз. Ръстът на разходите по националния бюджет се дължи основно на по-високия размер на здравноосигурителните и социалните плащания (базов ефект при разходите за пенсии от увеличението от юли 2017 г. и увеличението на две стъпки през 2017 г. на размера на минималната пенсия от юли и октомври), по-високите разходи за персонал основно поради увеличението на възнагражденията на педагогическия персонал в системата на средното образование и др., докато по сметките за средства от ЕС нарастват основно капиталовите разходи.

***Нелихвените разходи*** са в размер на 16 495,6 млн. лв., което представлява 44,3 % от годишния разчет. *Текущите нелихвени разходи* са в размер на 15 154,7 млн. лв. (48,7 % от разчета за годината). *Капиталовите разходи* (вкл. нетния прираст на държавния резерв) възлизат на 1 312,1 млн. лв. (21,3 % от разчетите към ЗДБРБ за 2018 г.). *Предоставените текущи и капиталови трансфери за чужбина* са в размер на 28,8 млн. лв. при планирани 14,4 млн. лв. с разчетите за 2018 г. ***Лихвените плащания*** са в размер на 424,2 млн. лв. (58,7 % от планираните за 2018 година).

**Частта от вноската на Република България в общия бюджет на ЕС**, изплатена към 30.06.2018 г. от централния бюджет, възлиза на **576,3 млн. лв.**, което е в изпълнение на действащото към момента законодателство в областта на собствените ресурси на ЕС - Решение на Съвета 2014/335/ЕС, Евратом относно системата на собствените ресурси на Европейския съюз, Регламент (ЕС, Евратом) № 608/2014 на Съвета от 26 май 2014 г. за определяне на мерки за прилагане на системата на собствените ресурси на ЕС и Регламент (EС, Евратом) № 609/2014 на Съвета от 26 май 2014 г. относно методите и процедурата за предоставяне на традиционните собствени ресурси, собствените ресурси на база ДДС и на база БНД и относно мерките за удовлетворяване на потребностите от парични средства, изменен с Регламент (EС, Евратом) 2016/804 на Съвета от 17 май 2016 г., в т.ч.:

* ресурс на база брутен национален доход – 361,6 млн. лв.;
* ресурс на база данък върху добавената стойност – 85,2 млн. лв.;
* корекция за Обединеното кралство – 30,6 млн. лв.;
* традиционни собствени ресурси (мита и налози върху захарта) – 94,9 млн. лв.;
* участие във финансиране на брутното намаление за Нидерландия, Швеция, Дания и Австрия – 4,0 млн. лв.

**Бюджетното салдо** по консолидираната фискална програма към юни2018 г. е **положително** в размер на **1 713,9 млн. лв.** (1,6 % от прогнозния БВП) и се формира от излишък по националния бюджет в размер на 2 014,4 млн. лв. и дефицит по европейските средства в размер на 300,5 млн. лева.

* **Общият размер на касовите постъпления от ЕС** (от Структурните и Кохезионния фондове, от ЕЗФРСР и ЕФР, от средства за директни плащания към земеделските производители и плащания по пазарни мерки и др.) за първото полугодие на 2018 г. е **1 674,8 млн. лв. Нетните постъпления от ЕС към 30.06.2018 г.** (касови постъпления от ЕС, намалени с вноската в общия бюджет на ЕС) са положителни в размер на **1 098,5 млн. лева**.
	+ - **Фискалният резерв[[3]](#footnote-4)** към 30.06.2018 г. е **10,83 млрд. лв**., в т.ч. 9,87 млрд. лв. депозити на фискалния резерв в БНБ и банки и 0,96 млрд. лв. вземания от фондовете на Европейския съюз за сертифицирани разходи, аванси и други..

# Изпълнение на държавния бюджет[[4]](#footnote-5) към юни 2018 г.

Изпълнението на основните показатели по държавния бюджет, на база месечните отчети на първостепенните разпоредители с бюджет е, както следва:

 **Таблица[[5]](#footnote-6) №2 (млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **ЗДБРБ 2018 г.**  | **Отчет** **юни** **2018 г.** | **Изпълнение спрямо закон 2018 г.** |
| **Общо приходи и помощи** | **23 515,8** | **11 965,0** | **50,9%** |
|  -Данъчни приходи | 21 040,6 | 10 857,1 | 51,6% |
|  Корпоративни данъци | 2 364,0 | 1 292,9 | 54,7% |
|  ДДФЛ | 3 372,4 | 1 810,7 | 53,7% |
|  ДДС | 9 780,0 | 5 101,5 | 52,2% |
|  Акцизи  | 5 150,0 | 2 408,4 | 46,8% |
|  Данък в/у застрахователните премии | 36,3 | 18,1 | 49,9% |
|  Мита и митнически такси | 190,1 | 118,2 | 62,2% |
|  Други данъци | 147,8 | 107,3 | 72,6% |
|  -Неданъчни приходи | 2 475,2 | 1 102,1 | 44,5% |
|  -Помощи | 0,0 | 5,8 |   |
|  **Разходи,трансфери и вноска в бюджета на ЕС** | **24 139,3** | **10 485,1** | **43,4%** |
|  ***-Нелихвени разходи*** | 11 167,9 | 4 268,9 | 38,2% |
|  Текущи  | 8 774,1 | 3 963,3 | 45,2% |
|  Предоставени тек. и капит. трансфери за чужбина | 14,4 | 5,0 | 34,7% |
|  Капиталови | 2 379,5 | 300,7 | 12,6% |
|  ***-Лихви*** | 684,3 | 406,6 | 59,4% |
|  По външни заеми | 445,4 | 283,1 | 63,6% |
|  По вътрешни заеми | 238,9 | 123,6 | 51,7% |
|  ***- Резерв за непредвидени и неотложни разходи*[[6]](#footnote-7)** | 71,1 |  |  |
|  ***-Трансфери за др. бюджети - нето*** | 11 082,1 | 5 233,2 | 47,2% |
|  ***- Вноска в бюджета на ЕС*** | 1 133,9 | 576,3 | 50,8% |
| **Бюджетен баланс** | **-623,5** | **1 479,9** |  |

* **Приходи по държавния бюджет**

**Общият размер на приходите и помощите по държавния бюджет** към юни 2018 г. е **11 965,0 млн. лв.**, което представлява 50,9 % изпълнение на разчетите по ЗДБРБ за 2018 година.

* **Данъчни приходи**

**Размерът на данъчните постъпления по държавния бюджет** към юни 2018 г. е **10 857,1 млн. лв**., което представлява 51,6 % изпълнение на годишните разчетии номинален ръст от 886,2 млн. лв. (8,9 %) спрямо постъпленията за същия период на 2017 година.

* **Преки данъци**

Приходите в групата на **преките данъци** са в размер на**3 103,6 млн. лв**. или 54,1 % от планираните за годината, като съпоставени с данните за месец юни 2017 г. нарастват с 343,7 млн. лева (12,5 %).

Приходите от **корпоративни данъци** към юни 2018 г. са в размер на **1 292,9 млн. лв.** или 54,7 % от годишния план. Съпоставено с юни 2017 г. приходите от корпоративни данъци нарастват със 104,9 млн. лева (8,8 %). Приходите от ***нефинансови предприятия*** формират основната част от постъпленията от корпоративен данък.

Приходите от **данъци върху доходите на физически лица** са в размер на **1 810,7 млн. лв.** или 53,7 % от заложените в разчета за годината и нарастват с 238,8 млн. лв. (15,2 %) спрямо същия период на 2017 година. Върху размера на данъчните постъпления от ДДФЛ основно влияние имат развитието на параметрите на пазара на труда и предприетите законодателни и административни мерки в областта на трудовото, социалното и данъчното законодателство. За повишаване на приходите от ДДФЛ влияние оказват и предприетите мерки за намаляване на недекларирания труд, мерките за повишаване на събираемостта на задължения за минали периоди и информационните кампании, провеждани от НАП.

*По трудови правоотношения* приходите от данъка към юни 2018 г. са 1 407,7 млн. лв., 50,6 % от годишните разчети. Върху размера на постъпленията през периода оказват влияние: увеличението на минималната работна заплата за страната от 01.01.2018 г.; увеличението на минималните осигурителни прагове за 2018 г.; увеличението на осигурителната вноска за фонд „Пенсии“; промените в броя на наетите лица и заплащането на труда, и промените в нивото на безработица.

*По извънтрудови правоотношения (свободни професии, граждански договори и др.)* приходите от данъка към юни 2018 г. са в размер на 218,0 млн. лв., което е 63,7 % от годишния разчет. Основно влияние върху тези приходи оказват резултатите от годишните данъчни декларации по чл. 50 от ЗДДФЛ (дължим данък за довнасяне или надвнесен данък) и дължимите авансови вноски. Значителен принос за данъчните приходи от извънтрудови правоотношения имат и плащанията за минали години, които нарастват с 21,5 % на годишна основа.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци са в размер на 178,0 млн. лв., 79,0 % от годишния разчет. Съпоставени със същия период на предходната година постъпленията от данъка са нараснали със 75,1 млн. лв. Освен от благоприятната икономическа ситуация, приходите от данъка върху дивидентите и ликвидационните дялове на местни и чуждестранни физически лица са повлияни положително и от проведените действия от страна на НАП за проверка на декларираните касови наличности от дружествата в годишните данъчни декларации по ЗКПО за 2016 година. Ефектът от тази мярка продължава да се отчита и в началото на 2018 година.

 Постъпленията от *окончателния данък върху приходите от лихви от депозити на физическите лица* са в размер на 6,9 млн. лв., 28,9 % от годишния разчет.

* **Косвени данъци**

Приходите от **косвени данъци** към юни 2018 г. са в размер на **7 646,2 млн. лв**. или 50,4 % от годишния разчет и номинален ръст от 536,0 млн. лв. (7,5 %) спрямо постъпленията за същия период на 2017 година.

**Приходите от ДДС** са в размер на **5 101,5** **млн. лв.,** което представлява 52,2 % от планираните със ЗДБРБ за 2018 година. Постъпленията от ДДС нарастват номинално с 370,5 млн. лв. (7,8 %) спрямо отчетените за същия период на предходната година и формират 47,0 % от данъчните приходи по държавния бюджет.

Нетният размер на приходите от *ДДС от внос* към юни 2018 г. е 2 069,6 млн. лева. Влияние върху постъпленията от ДДС от внос оказват цената на суровия петрол, количествата на внасяните стоки за междинно потребление (черни, цветни метали и др.), курса на щатския долар спрямо еврото и други.

Постъпленията от *ДДС при сделки в страната (нето)* към юни 2018 г. възлизат на 3 031,9 млн. лева. Невъзстановеният данъчен кредит на фирми към 30.06.2018 г. е в размер на 61,1 млн. лева.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **2 408,4 млн. лв**., което е 46,8 % от планираните със ЗДБРБ за 2018 г. Съпоставено със същия период на 2017 г. постъпленията нарастват със 138,6 млн. лв., което представлява ръст от 6,1 %.

Нетните постъпления от акциз са от следните основни стокови групи: тютюневи изделия (48,4 %); горива (44,8 %); алкохолни напитки и пиво (5,9 %) и други акцизни стоки – електрическа енергия, въглища и кокс (0,9 %). Постъпления от акциз към юни 2018 г. по основни стокови групи, са както следва:

* *Акцизите от тютюневи изделия* възлизат на 1 164,6 млн. лева;
* *Акцизите от горив*а са в размер на 1 079,3 млн. лева;
* *Акцизите от алкохолни напитки и пиво*  възлизат на 143,2 млн. лева;
* *Приходите от други акцизни стоки - електрическа енергия, въглища и кокс* – възлизат на 21,3 млн. лева.

**Приходите от данък върху застрахователните премии** по облагаеми застрахователни договори (рисковете, по които са поети от застрахователи) са в размер на **18,1 млн. лв**., при планирани за годината 36,3 млн. лева.

**Постъпленията от** **мита** възлизат на **118,2 млн. лв**. или 62,2 % от планираните със ЗДБРБ за 2018 г., като заемат 1,1 % относителен дял в общия размер на данъчните приходи по държавния бюджет. В сравнение с края на месец юни 2017 г. събраните мита са с 25,0 млн. лв. (26,9 %) повече. По-високите постъпленията от мита за отчетния период, спрямо предходната година са следствие от ръста в приходите при следните стокови групи: „Различни видове продукти на химическата промишленост“ – постъпленията към края на юни 2018 г. възлизат на 10,9 млн. лв., като нарастват с 9,4 млн. лв. на годишна база. Основна роля за това нарастване имат завишените приходи от мита при внос на стоки от вид „Биодизел и смеси от биодизел“; „Пластмаси и пластмасови изделия“ – към края на юни 2018 г. постъпленията са в размер на 8,8 млн. лева и са с 2,8 млн. лева (48,5 %) повече спрямо първите шест месеца на 2017 г.; „Електрически машини и апарати, електроматериали и техните части“ - постъпленията към 30.06.2018 г. възлизат на 9,7 млн. лв. и са с 1,9 млн. лв. (24,4 %) повече спрямо същия период на 2017 г.; „Неблагородни метали и изделия от тези метали“ – постъпленията са в размер на 1,2 млн. лв. и са с 1,0 млн. лв. повече спрямо юни 2017 г. ; „Автомобилни превозни средства, трактори, мотоциклети и велосипеди, и други сухопътни превозни средства, техните части и принадлежности“– 9,9 млн. лв., с 1,0 млн. лв. (11,1%) повече от тези за същия период на 2017 г.; „Тютюн и обработени заместители на тютюн“ – 1,6 млн. лв., с 0,9 млн. лв. повече спрямо приходите за същия период на 2017 г. Най-сериозен спад в приходите от мита през първите шест месеца на 2018 г. се наблюдава при вноса на стоки от глава „Ядрени реактори, котли, машини, апарати и механизми; части за тези машини или апарати“, като намалението е в размер на 2,1 млн. лв. (17,1 %). Понижение на постъпленията от мита се отчита и при вноса на стоки по глава „Оръжия, муниции и техните части, и принадлежности“ – спад с 0,8 млн. лв. (67,5%) и при вноса на стоки по глава „Изделия от чугун, желязо или стомана“ - намаление с 0,4 млн. лв. (10,8 %) на годишна база. В зависимост от произхода на внасяните стоки, най-голям е делът на приходите от мита при внос на стоки от Китай, като към края на юни 2018 г. постъпленията възлизат на 47,6 млн. лв. и са със 17,3 % повече спрямо първите шест месеца на 2017 година. Те формират 42,0 % от общия обем на митата за периода. На второ място са приходите от мита за внос на стоки с произход Русия, които са в размер на 10,6млн. лв., 9,4 % относителен дял за периода и спад от 25,7 % на годишна база. Следват приходите от мита за стоки, внесени от Аржентина, които са в размер на 9,6 млн. лв. и имат относителен дял от 8,4 % от всички мита. Приходите от мита за стоки от Япония са в размер на 6,4 млн. лв., като се повишават с 29,5 % спрямо същия период на предходната година и формират 5,7 % от всички мита. Постъпленията от внос на стоки с произход САЩ възлизат на 4,8 млн. лв., като отчитат ръст със 17,0 % и представляват 4,2 % от всички мита.

* **Други данъци**

Постъпленията от **други данъци** по държавния бюджет към юни 2018 г. са в размер на **107,3 млн. лв.** или 72,6 % от планираните със ЗДБРБ за 2018 година.

* **Неданъчни приходи**

Отчетените **неданъчни приходи** по държавния бюджет към юни 2018 г. са в размер на **1 102,1 млн. лв**. и се формират основно от приходи от държавни такси, приходи и доходи от собственост, приходи от концесии и други.

* **Помощи**

Постъпилите **помощи** по държавния бюджет към юни 2018 г. са в размер на **5,8 млн. лв.** и са по бюджетите на министерствата и ведомствата.

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) към юни 2018 г. е **10 485,1 млн. лв**. или 43,4 % от предвидените със ЗДБРБ за 2018 година.

**Разходи, трансфери за други бюджети и вноска в бюджета на ЕС**

**към юни 2017 г. и 2018 г.**

\* Вкл. нетния прираст на държавния резерв

* **Нелихвени разходи**

**Нелихвените разходи** по държавния бюджет (без трансферите за др. бюджети) към юни 2018 г. са в размер на **4 268,9 млн. лв**., което представлява 38,2 % от годишния разчет. Съпоставени с данните към юни 2017 г., нелихвените разходи нарастват с 450,1 млн. лв. (11,8 %).

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 2 262,0 млн. лв. или 50,4 % от планираните за 2018 г. Разходите за издръжка (вкл. разходи за членски внос и участие в нетърговски организации и дейности и платени данъци, такси и административни санкции) са в размер на 785,2 млн. лв. или 35,3 % от планираните за годината. Социалните разходи (вкл. разходите за стипендии) са в размер на 423,9 млн. лв. или 37,3 % от предвидените за годината и са основно разходи по бюджета на МТСП за помощи и добавки по Закона за социално подпомагане, Закона за интеграция на хората с увреждания, Закона за семейните помощи за деца и др. Предоставените текущи и капиталови трансфери за чужбина са в размер на 5,0 млн. лв. или 34,7 % от планираните за годината. Разходите за субсидии са в размер на 492,2 млн. лв. или 53,2 % от планираните за годината. От тях 87,3 млн. лв. са субсидиите за „БДЖ – Пътнически превози” ЕООД; 83,0 млн. лв. са субсидиите за Национална компания „Железопътна инфраструктура” и 14,6 млн. лв. за „Български пощи” ЕАД. Към края на месец юни 2018 г. ДФ „Земеделие“ e изплатил субсидии в общ размер на 165,7 млн. лв., от които 47,6 млн. лв. държавна помощ, 30,1 млн. лв. преходна национална помощ за сектор „Животновъдство“, 84,1 млн. лв. преходна национална помощ за тютюн и 3,2 млн. лв. средства за ДДС по схеми „Училищен плод“ и „Училищно мляко“. Капиталовите разходи (вкл. нетния прираст на държавния резерв) възлизат на 300,7 млн. лв. или 12,6 % от планираните за 2018 година.

* + **Просрочени задължения**

Към 30.06.2018 г. просрочените задължения на централно и местно правителство и социалноосигурителните фондове са в размер на **321,3 млн. лева.**

Размерът на просрочените задължения на **централно правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **71,9 млн. лв.,** катоспрямо отчетените в края на първото тримесечие на 2018 г. има нарастване с 6,8 млн. лева. В обхвата на държавния бюджет по-значими проблеми с наличие на просрочени задължения съществуват при няколко министерства, което изисква активни мерки от тези първостепенни разпоредители с бюджет за редуцирането им. С най-значими просрочени задължения по държавния бюджет са: Министерски съвет - към края на юни 2018 г. просрочените задължения са в размер на 21,0 млн. лв. (увеличение с 3,5 млн. лв. спрямо отчетените в края на първо тримесечие на 2018 г.); Министерството на вътрешните работи (просрочията са 14,8 млн. лв. и са увеличени с 1,6 млн. лв. спрямо отчетените в края на март 2018 г.); Министерство на земеделието, храните и горите (просрочията са 11,8 млн. лв. и са намалени с 2,3 млн. лв. спрямо отчетените в края на първо тримесечие на 2018 г.) и други. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения имат основно държавните висши училища (8,6 млн. лв.) и Българската национална телевизия (8,4 млн. лв.).

Просрочените задължения на **НЗОК** към 30.06.2018 г. са в размер на **120,3 млн. лв.**, като се отчита минимално увеличение с 0,8 млн. лв. спрямо края на 2017 година.

Просрочените задължения по **бюджетите на общините** към 30.06.2018 г. са в размер на **129,1 млн. лв.,** като спрямо края на 2017 г. се отчита намаление от 17,0 млн. лева. В делегираните от държавата дейности просрочените задължения са в размер на 3,0 млн. лева. С най-голям относителен дял в просрочените задължения по бюджета на общините са просрочените задължения към доставчици, които са в размер на 107,3 млн. лева.

Извън обхвата на консолидираната фискална програма, сериозен продължава да бъде проблемът с просрочията на лечебните заведения за болнична помощ (държавни и общински болници – търговски дружества). Към 30.06.2018 г. размерът на просрочените задължения е, 191,3 млн. лв., от които 148,0 млн. лв. са на държавните болници и 43,3 млн. лв. са на общинските болници. Спрямо отчетените просрочени задължения към 31.12.2017 г. се отчита намаление със 7,7 млн. лв. (с 4 на сто).

* + **Разходи по централния бюджет за субсидии, капиталови трансфери** **и други разходи, свързани с дейността на реалния сектор**

Със ЗДБРБ за 2018 г. са утвърдени 171,5 млн. лв**.** **субсидии** за нефинансови предприятия от централния бюджет.

Средствата за субсидии са предназначени за търговски дружества от различните видове транспорт – железопътни пътнически превози, автомобилни пътнически превози (вътрешноградски превози и междуселищни превози в планински и други райони), за текущо поддържане и експлоатация на железопътната инфраструктура и др.

- Със ЗДБРБ за 2018 г. за Национална компания „Железопътна инфраструктура” са предвидени средства под формата на субсидии, предназначени за поддържане и експлоатация на железопътната инфраструктура, в размер на 145,0 млн. лева. Усвоените средства за първото полугодие на 2018 г. са в размер на 83,0 млн. лв. или 57,2 на сто от уточнения годишен план. Същите са предоставени в съответствие с утвърдения от министъра на транспорта, информационните технологии и съобщенията График за превеждане на субсидиите, съобразен с необходимостта от средства за финансиране на текущите дейности на предприятието.

- Предвидените със ЗДБРБ за 2018 г. средства за субсидиране на превоза на пътниците по нерентабилни линии във вътрешноградския транспорт и транспорта в планински и други райони са в размер на 26,5 млн. лева. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център. През първото полугодие на 2018 г. усвоените средства са в размер на 12,0 млн. лв. или 45,2 на сто от предвидените по годишния план.

За **капиталови трансфери** от централния бюджет за нефинансови предприятия със ЗДБРБ за 2018 г. са предвидени **166,0 млн. лева.** Преведените и усвоени средства към 30.06.2018 г. са в размер на **103,4 млн. лв.** или 62,3 % от годишния размер, както следва:

* *капиталови трансфери за Национална компания „Железопътна инфраструктура*” - финансовото подпомагане от страна на държавата за изграждане и развитие на железопътната инфраструктура е насочено към повишаване на качеството и нивото на безопасност на транспортните услуги, ускоряване реализацията на проекти, свързани с европейските транспортни оси и коридори на територията на страната, ремонт и рехабилитация на железопътната мрежа. За 2018 г. от държавния бюджет за компанията е предвиден капиталов трансфер в размер на 115,0 млн. лева. Усвоените средства за първото шест месеца на 2018 г. са в размер на 69,2 млн. лв. или 60,2 на сто от уточнения годишен план. Изпълняват се проекти за ремонт и придобиване на дълготрайни материални активи, за възстановяване и подобряване на експлоатационното състояние на железния път и съоръженията, както и ремонт и преустройство на възлови жп гари в съответствие с европейските изисквания;
* *капиталови трансфери за „БДЖ – Пътнически превози” - ЕООД –* предвидените средства със ЗДБРБ за 2018 г. са в размер на 35,0 млн. лева. Средствата са предназначени за погасяване на задължения на предприятието, във връзка с придобити електромотрисни влакове през предходни години. За първото полугодие на 2018 г. са усвоени 30,9 млн. лв. или 88,4 на сто от уточнения годишен план;
	+ *капиталови трансфери за ДП „Пристанищна инфраструктура”*- инвестиционната програма на дружеството, която включва изграждане и капиталов ремонт на пристанищна инфраструктура на пристанищата за обществен транспорт с национално значение, се изпълнява с участието на капиталови трансфери от държавния бюджет. Предвидените със ЗДБРБ за 2018 г. средства са в размер на 11,0 млн. лева. Към 30.06.2018 г. са усвоени средства в размер на 2,3 млн. лв. или 20,9 на сто от уточнения годишен план;
* През 2018 г. продължава изпълнението на Програмите за отстраняване на нанесени щети върху околната среда, настъпили от минали действия или бездействия, при приватизация. В ЗДБРБ за 2018 г. за тези програми са предвидени 5,0 млн. лева. За първото шестмесечие на 2018 г. са усвоени 1,0 млн. лв. или 19,5 на сто от годишния план.

**Други разходи по централния бюджет** предназначени за:

* *Компенсиране на стойността на намалените приходи от прилагането на цени за пътуване, предвидени в нормативни актове за определени категории пътници по железопътния и автомобилния транспорт със средства от държавния бюджет* - предвидените средства са общо в размер на 103,3 млн. лв., от които 37,8 млн. лв. за пътувания с вътрешноградския транспорт и междуселищния автомобилен транспорт, 32,0 млн. лв. за транспорт на деца и ученици по чл. 283, ал. 2 от Закона за предучилищното и училищното образование, 16,5 млн. лв. за превоз на служители, ползващи право на безплатно пътуване при изпълнение на служебните си задължения в съответствие със Закона за Министерството на вътрешните работи, Закона за изпълнение на наказанията и задържането под стража и Закона за Държавна агенция „Национална сигурност“ и 17,0 млн. лв. за пътувания с железопътния транспорт. Усвоените средства за първите шест месеца на 2018 г. са общо в размер на 50,2 млн. лв., или 48,6 на сто от уточнения годишен план.

Усвоените средства за първото полугодие на 2018 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт, съгласно ПМС № 332/2017 г. за изпълнението на държавния бюджет на Република България за 2018 г., са както следва:

- компенсации за пътувания с железопътния транспорт в размер на 4,5 млн. лв., 26,3 на сто от утвърдения годишен план;

- компенсации за пътувания с вътрешноградски транспорт и междуселищния автомобилен транспорт в страната, предоставени чрез Системата за електронни бюджетни разплащания – 45,7 млн. лв., което е 52,9 на сто от уточнения годишен план.

Усвоените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт, за първото полугодие на 2018 г., диференцирани по групи правоимащи лица и размер на намалението спрямо редовната цена, са както следва:

- 24,6 млн. лв. за транспорт на деца и ученици в съответствие с чл. 283, ал. 2 от Закона за предучилищното и училищното образование, което е 76,8 на сто от уточнения годишен план;

- 21,1 млн. лв. за безплатни и по намалени цени пътувания. Следва да се има предвид, че по пътя на изпълнението тези разходи се отчитат като текущи трансфери, обезщетения и помощи за домакинствата по бюджетите на общините. Изпълнението спрямо годишния план е 38,9 на сто, в това число:

* 16,7 млн. лв. за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 10 навършени години, учащи се и лица, получаващи пенсия, с вътрешноградския транспорт и междуселищния автомобилен транспорт, което е 44,2 на сто спрямо утвърдения годишен план;
* 4,4 млн. лв. за превоз на служители, ползващи право на безплатно пътуване при изпълнение на служебните си задължения в съответствие със Закона за Министерството на вътрешните работи, Закона за изпълнение на наказанията и задържането под стража и Закона за Държавна агенция „Национална сигурност“, което е 26,7 от уточнения годишен план.
* **Разходи за лихви**

**Лихвените плащания** по държавния бюджет към 30.06.2018 г. са в общ размер на **406,6 млн. лв**. или 59,4 % от предвидените в годишните разчети.

Разходите за **лихви по външни заеми** са в размер на **283,1 млн. лв.,** в т.ч. 264,9 млн. лв. по централния бюджет. Разходите за лихви по ДИЗ, управлявани от министерства и ведомства са в размер на 18,2 млн. лева.

През отчетния период не са използвани средства, предвидени за покриване на риска от активиране на държавни гаранции.

**Лихвите по вътрешни заеми** по държавния бюджет към юни 2018 г. са в размер на **123,6 млн. лв.** и представляват лихви по емисии на ДЦК на вътрешния пазар. Платените лихви и отстъпки по ДЦК, емитирани на аукционен принцип са в размер на 123,2 млн. лв., лихвите по ДЦК, емитирани за структурната реформа – 0,2 млн. лева.

* **Нетният размер на трансферите по държавния бюджет** към юни 2018 г. е **5 233,2 млн. лв.,** в т.ч.:
* бюджетните взаимоотношения с общините включват нето предоставени трансфери в размер на 1 817,2 млн. лв., от които субсидии от централния бюджет в размер на 1 728,4 млн. лв., други целеви трансфери от централния бюджет в размер на 57,8 млн. лв., нетни трансфери от други бюджети в размер на 32,4 млн. лв. и възстановени трансфери от предходни години в централния бюджет – 1,4 млн. лева;
* на социалноосигурителните фондове (нето) – 2 828,2 млн. лв.,което представлява 49,0 % от годишния разчет;
* на други автономни бюджети (ДВУ, БАН, ССА, БНТ, БНР и БТА) – 350,2 млн. лв., 54,8 % от годишния разчет.
* Частта от **вноската на Република България в общия бюджет на ЕС,** изплатена към 30.06.2018 г. от централния бюджет възлиза на **576,3 млн. лв.,** което е в изпълнение на действащото към момента законодателство в областта на собствените ресурси на ЕС - Решение на Съвета 2014/335/ЕС, Евратом относно системата на собствените ресурси на Европейския съюз, Регламент (ЕС, Евратом) № 608/2014 на Съвета от 26 май 2014 г. за определяне на мерки за прилагане на системата на собствените ресурси на ЕС и Регламент (EС, Евратом) № 609/2014 на Съвета от 26 май 2014 г. относно методите и процедурата за предоставяне на традиционните собствени ресурси, собствените ресурси на база ДДС и на база БНД и относно мерките за удовлетворяване на потребностите от парични средства, изменен с Регламент (EС, Евратом) 2016/804 на Съвета от 17 май 2016 г.
* **Бюджетното салдо по държавния бюджет** към 30.06.2018 г. **е положително** в размер на **1 479,9 млн. лева.**
* **Финансиране на бюджета чрез операции по дълга**

Към 30.06.2018 г.е отчетено отрицателно нетно външно финансиране по централния бюджет в размер на 81,5 млн. лева. (в т. ч. 0,9 млн. лв. получени погашения по предоставени кредити на други държави).

Извършените погашения по заеми от чужбина по централния бюджет възлизат на 82,4 млн. лв., в т.ч.:

* 12,3 млн. лв. към правителството на Германия по силата на двустранно споразумение в рамките на Парижкия клуб;
* 67,3 млн. лв. по заем към Международната банка за възстановяване и развитие;
* 2,8 млн. лв. по държавен заем към Европейска инвестиционна банка.

През отчетния период по централния бюджет няма усвоени средства по заеми от чужбина.

По **държавните инвестиционни заеми**, управлявани от министерства и ведомства през отчетния период са ***усвоени*** 9,8 млн. лв. по „Проект за развитие на общинската инфраструктура“ към Световна банка.

***Изплатените погашения*** по ДИЗ, управлявани от министерства и ведомства, са в размер на 75,9 млн. лв., в т.ч. само за месец юни са в размер на 39,8 млн. лева. По заемите с краен бенефициент търговско дружество са извършени погашения в размер на 9,6 млн. лева.

Не са използвани средства, предвидени за покриване на риска от активиране на държавни гаранции.

Операции с **държавни ценни книжа** по централния бюджет **(позиция във вътрешното финансиране):** Към 30 юни 2018 г. е реализирано отрицателно нетно вътрешно финансиране на бюджета с държавни ценни книжа (ДЦК) в размер на 1 051,6 млн. лева.

Отчетените погашения за периода са в размер на 1 051,6 млн. лв., в т.ч. 1 019,9 млн. лв. по ДЦК, емитирани за финансиране на дефицита и 31,7 млн. лв. по ДЦК, емитирани за структурната реформа.

# Бюджет на съдебната власт

Със ЗДБРБ за 2018 г. са предвидени общо **приходи** по бюджета на съдебната власт в размер на 116,0 млн. лв., от тях 102,0 млн. лв. са приходи от съдебни такси. За първото полугодие на 2018 г. са отчетени приходи в размер на 62,7 млн. лв. (54,0 % от закона), от които 51,4 млн. лв. - приходи от съдебни такси. За сравнение, към 30.06.2017 г. са отчетени общо неданъчни приходи в размер на 56,9 млн. лв. (45,5 % от закона), от които 49,8 млн. лв. - приходи от съдебни такси.

**Разходите** по бюджета на съдебната властза първото полугодие на 2018 г.са в размер на 300,0 млн. лв. или 50,7 % от планираните за годината (591,1 млн. лв.). За сравнение, през същия период на 2017 г. са отчетени разходи в размер 279,5 млн. лв., които представляват 49,5 % от определените с годишния закон 565,0 млн. лева.

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

#  Сметка за Европейски средства на Разплащателна агенция към Държавен фонд „Земеделие”

* **Приходи**

За 2018 г. планираните приходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” са в размер на 582,6 млн. лева. Към 30.06.2018 г. по отчетни данни, постъпленията са в размер на 56,7 млн. лв., което представлява 9,7 % от годишния план.

 Най-голям е делът на помощите и даренията от чужбина, които възлизат на 56,5 млн. лв. или 9,7 % от годишния уточнен план, разпределени както следва:

* ***Текущи помощи и дарения от Европейския съюз***

Общият размер на получените приходи, отчетени в „Текущи помощи и дарения от Европейския съюз“ към 30.06.2018 г. е 14,6 млн. лв. при планирани за годината средства в размер на 74,5 млн. лева.

Получените текущи приходи от възстановяване на средства от Европейски земеделски фонд за развитие на селските райони (ЕЗФРСР) по линия на ПРСР, без директни плащания, към 30.06.2018 г. са 10,1 млн. лв., което е 15,8 % от планираните за годината 64,0 млн. лева.

 Получените текущи приходи от възстановяване на средства по линия на схемите „Училищен плод“ и „Училищно мляко“ от Европейски фонд за гарантиране на земеделието (EФГЗ) към 30.06.2018 г. са 4,5 млн. лв., 55,6 % от планираните за годината 8,1 млн. лева.

 Към 30.06.2018 г. няма получени текущи приходи от възстановени средства от Европейския фонд за морско дело и рибарство (ЕФМДР) при планирани за годината 2,4 млн. лева.

* ***Капиталови помощи и дарения от Европейския съюз***

 Общият размер на получените приходи, отчетени в „Капиталови помощи и дарения от Европейския съюз“ към 30.06.2018 г. е 42,0 млн. лв. при планирани за годината 508,1 млн. лева.

 Получените капиталови приходи от ЕЗФРСР по линия на ПРСР без директни плащания до 30.06.2018 г. са 41,8 млн. лева. Общото изпълнение е 8,6 % от годишния план, който е в размер на 484,0 млн. лева.

 Получените капиталови приходи в размер на 0,2 млн. лв. в областта на сектор Рибарство при планирани за годината 24,1 млн. лева.

* **Разходи**

 Общият размер на планираните за 2018 г. разходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” са 1 040,8 млн. лева.

Уточненият план на субсидиите за текуща дейност и капиталовите трансфери за 2018 г. е 746,9 млн. лева. Изпълнението им към 30.06.2018 г. възлиза на 23,5 % от годишния план и е в размер на 175,5 млн. лева.

 Разпределението на разходите е както следва:

* ***Субсидии и други текущи трансфери за нефинансови предприятия***

За 2018 г. са планирани средства в размер на 242,7 млн. лв. за субсидии и други текущи трансфери за нефинансови предприятия. Отчетените към 30.06.2018 г. средства представляват 38,1 % от планираните за годината и са в размер на 92,4 млн. лева. Изпълнението по дейности е както следва:

- национално съфинансиране към ЕЗФРСР за директни плащания – 67,2 млн. лв., изпълнение 84,1 % на планираните за годината 79,9 млн. лева;

- текущи субсидии за Рибарство – 0,4 млн. лв. усвоени средства за отчетния период при планирани за годината 3,6 млн. лева, изпълнение 11,1 % ;

- текущи субсидии по Програмата за развитие на селските райони – 8,4 млн. лв., изпълнение от 7,9 % на планираните за годината 106,0 млн. лева;

- текущи субсидии за пазарни мерки – 16,3 млн. лв., изпълнение от 30,7 % на планираните за 2018 г. 53,1 млн. лева.

* ***Субсидии и други текущи трансфери за юридически лица с нестопанска цел***

 За 2018 г. за субсидии и други текущи трансфери за юридически лица с нестопанска цел са планирани 2,6 млн. лева. Към 30.06.2018 г. са отчетени разходи в размер на 4,5 млн. лв., представляващи 173,1 % спрямо годишния план.

Разпределението по дейности е както следва:

- национално съфинансиране към ЕЗФРСР за директни плащания – 0,1 млн. лева;

- текущи субсидии за Рибарство – няма усвоени средства при планирани 0,8 млн. лева;

- текущи субсидии по Програмата за развитие на селските райони – 4,0 млн. лева;

- текущи субсидии за пазарни мерки – 0,4 млн. лв., изпълнение от 22,2 % на планираните за годината 1,8 млн. лева.

* ***Капиталови трансфери за нефинансови предприятия***

За 2018 г. за капиталови трансфери за нефинансови предприятия са планирани 501,6 млн. лева. Към 30.06.2018 г. са отчетени 75,5 млн. лв., 15,1 % изпълнение на годишния план, разпределени по дейности както следва:

- капиталови трансфери за Рибарство – 1,2 млн. лв., 4,7 % изпълнение на годишния план (25,7 млн. лева);

- капиталови трансфери по ПРСР – 66,7 млн. лв., 14,3 % изпълнение на годишния план (466,2 млн. лева);

- капиталови трансфери за пазарни мерки – 7,6 млн. лв., 78,4 % изпълнение на плана за годината (9,7 млн. лв.).

* ***Капиталови трансфери за организации с нестопанска цел***

За 2018 г. не са планирани капиталови трансфери за организации с нестопанска цел. Към 30.06.2018 г. отчетените разходите по ПРСР са в размер на 3,1 млн. лева.

 Останалите планирани разходи в размер 293,9 млн. лв., в т.ч.: за заплати и възнаграждения на персонала 9,1 млн. лв., задължителни осигурителни вноски от работодатели 2,6 млн. лв., издръжка 1,6 млн. лв. и придобиване на ДМА 280,6 млн. лв., подлежат на отчитане в § 63-00 Трансфери между сметки за средствата от ЕС.

**Трансфери**

 В частта на трансферите, в касовия отчет на ДФЗ-РА към 30.06.2018 г. са отразени следните касови потоци:

* ***Трансфери между бюджети и сметки за средства от Европейския съюз***

 Към 30.06.2018 г. получените трансфери от бюджетни сметки на бюджетни организации и общини за възстановяване на вземания по ПРСР и ОПРСР са в размер на 0,4 млн. лева. Предоставените трансфери във връзка с чл.14 от Закона за подпомагане на земеделските производители възлизат на 0,1 млн. лева.

* ***Трансфери между сметки за средства от Европейския съюз:***

 Предоставените трансфери са формирани от изплатените субсидии и възстановените суми от публични бенефициенти. Към 30.06.2018 г. са отчетени 9,6 млн. лв., в т.ч.: по Програмата за развитие на селските райони: 8,6 млн. лв.; схеми „Училищен плод“ и „Училищно мляко“: 0,1 млн. лв.; национално съфинансиране към директни плащания: 0,1 млн. лв.; рибарство: 0,8 млн. лева.

**Финансиране**

 Към 30.06.2018 г. извършените плащания, възстановените суми и разчета с централния бюджет, включени в отчетността в „Друго финансиране“ са общо 128,2 млн. лв., при 182,3 млн. лв. по разчет.

***Към 30.06.2018 г. са изплатени средства по следните направления:***

* 767,7 млн. лв. за директни плащания за сметка на ЕФГЗ, представляващи 49,5 % от планираните 1 551,4 млн. лева;
* 201,9 млн. лв. - средства от ЕЗФРСР, прехвърлени към директни плащания, което е 84,2 % от планираните 239,8 млн. лева;
* 2,4 млн. лв. за пазарни мерки - изпълнение 7,7 % от планираните 31,1 млн. лева;
* 11,3 млн. лв. – суми за преструктуриране, 22,9 % от планираните 49,4 млн. лева.

***Възстановените суми от Европейския съюз към 30.06.2018 г. са както следва:***

* 912,9 млн. лв. за директни плащания от ЕФГЗ – 58,9 % от заложените 1 551,2 млн. лева;
* 69,1 млн. лв. от ЕЗФРСР, прехвърлени към директни плащания – 28,8% от заложените 239,8 млн. лв.;
* 2,3 млн. лв. за пазарни мерки, 6,6 % изпълнение на планираните 35,0 млн. лева;
* 14,9 млн. лв. – суми за преструктуриране, 31,1 % изпълнение на планираните 47,9 млн. лева.

 Предоставените суми (нето) по разчети с ЦБ за финансиране на плащания за периода 01.01-30.06.2018 г. са 112,1 млн. лева. Предоставените чужди средства от други лица са (-0,03) млн. лв., представляващи резултативна величина между постъпилите и възстановени кешови гаранции и чужди средства. Събраните средства и извършени плащания за сметка на други бюджети, фондове и сметки са 0,3 млн. лева.

# Национален фонд към Министерство на финансите

По сметките на Национален фонд (НФ) към 30.06.2018 г. са постъпили приходи (нето) в размер на 468,5 млн. лв. по програмите, финансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд и Фонда за европейско подпомагане на най-нуждаещите се лица (ФЕПНЛ) на ЕС за финансовата рамка 2014–2020 г., Финансовия механизъм на Европейското икономическо пространство (ФМ на ЕИП) 2009–2014 г., Норвежкия финансов механизъм (НФМ) 2009–2014 г., двустранните програми за трансгранично сътрудничество по външните граници на EС (ПТСВГ) за периода 2014–2020 г. и Българо-швейцарската програма за сътрудничество (БШПС), като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по ПТСВГ и изплатените средства от получения ресурс към бенефициенти извън страната.

Извършените разходи (нето) за периода с натрупване чрез сметките на НФ възлизат на 335,1 млн. лева. По видове разходи изпълнението е както следва: 62,27 % от общия размер са капиталови трансфери, 31,76 % са субсидии, 5,97 % предоставени текущи и капиталови трансфери за чужбина и 0,003 % - издръжка.

Трансферите (нето), временните безлихвени заеми (нето) и временна възмездна финансова помощ за разглеждания период са в размер на 461,2 млн. лв. (включват предоставените трансфери към бенефициенти по Оперативните програми (ОП) на ЕС - програмни периоди 2007 – 2013 г. и 2014 – 2020 г., ПТСВГ за периода 2014 – 2020 г., ФМ на ЕИП 2009 – 2014 г., НФМ 2009 – 2014 г. и за периода 2014–2021 г. и БШПС, както и възстановени суми по приключили проекти, възстановени недопустими разходи и др. от бенефициенти-бюджетни организации). В консолидираната отчетност на НФ са отразени и трансфери (нето) към бенефициенти, които са за сметка на средства, предоставени на МРРБ от държавите-партньори по ПТСВГ.

Във връзка с изпълнение на ОП - програмни периоди 2007 – 2013 г. и 2014 – 2020 г. и ПТСВГ 2014 – 2020 г. по сметките на НФ са получени трансфери от централния бюджет на стойност 123,1 млн. лева.

Общата сума от други приходи, постъпили по сметките на НФ, са в размер на 0,2 млн. лева. Част от тях са натрупаните лихви в резултат на управлението на свободните средства в обслужващите търговски банки, като към 30.06.2018 г. те възлизат на 0,1 млн. лева.

Наличностите по сметката за средства от ЕС на НФ към 30.06.2018 г. възлизат на 2 728,9 млн. лв. (в отчета на НФ са включени и наличностите на Фонда мениджър на финансови инструменти в България (Фонд на фондовете), които са в размер на 242,8 млн. лв.), като в БНБ наличните средства са в размер на 2 698,1 млн. лв., а в търговските банки (УниКредит Булбанк АД и Банка ДСК ЕАД) са в размер на 30,8 млн. лева.

**Структурни и Кохезионен фондове (СКФ) 2007 – 2013 г.**

 Направените разходи (нето) по Оперативни програми и трансферите (нето) към бюджетни организации за периода са в размер на 6,0 млн. лева.

През отчетния период е възстановено авансово финансиране в размер на 12,4 млн. лева.

 **Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПНЛ на Европейския съюз за финансова рамка 2014 – 2020 г.**

 Общо получените средства за периода са в размер на 462,4 млн. лв., включващи годишни аванси и възстановени средства от ЕК и са разпределени както следва:

* ОП „Иновации и конкурентоспособност” – 131,8 млн. лв.;
* ОП „Добро управление” – 6,3 млн. лв.;
* ОП „Транспорт и транспортна инфраструктура” – 96,4 млн. лв.;
* ОП „Околна среда 2014 – 2020 г.“ – 42,2 млн. лв.;
* ОП „Развитие на човешките ресурси 2014 - 2020 г.” – 63,6 млн. лв.;
* Инициативата за младежка заетост – 12,4 млн. лв.;
* ОП „Региони в растеж“ – 77,4 млн. лв.;
* ОП „Инициатива за малки и средни предприятия 2014-2020“ – 18,9 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 12,8 млн. лв. и
* ОП „Наука и образование за интелигентен растеж” – 0,6 млн. лева.

 Направените разходи (нето) по Оперативни програми и трансферите (нето) към бюджетни организации и операции с активи за първото полугодие на годината са в размер на 827,2 млн. лв., като разпределението по Оперативни програми е следното:

* ОП „Развитие на човешките ресурси 2014 - 2020 г.” – 136,6 млн. лв.;
* Инициативата за младежка заетост – 23,3 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 19,3 млн. лева;
* ОП „Иновации и конкурентоспособност” – 163,0 млн. лв.;
* ОП „Инициатива за малки и средни предприятия 2014-2020“ – 13,0 млн. лв.;
* ОП „Добро управление” – 24,3 млн. лв.;
* ОП „Региони в растеж“ – 164,2 млн. лв.;
* ОП „Транспорт и транспортна инфраструктура” – 162,9 млн. лв.;
* ОП „Наука и образование за интелигентен растеж” – 44,9 млн. лв. и
* ОП „Околна среда 2014 – 2020 г.“ – 75,7 млн. лева.

Извършените разходи по авансовото финансиране за периода са в размер на 12,4 млн. лева, а възстановените средства – 52,4 млн. лева.

Предоставена е възмездна финансова помощ в размер на 1,4 млн. лева на ОП „Транспорт и транспортна инфраструктура” по реда на ДДС6/2011 г.

**Програма ФАР и Преходен финансов инструмент**

През отчетния период са постъпили възстановени суми от бенефициенти по сметките на Национален фонд в размер на 0,02 млн. лева.

Възстановените средства към ЕК за периода са в размер на 1,9 млн. лева.

**Програма ИСПА/Кохезионен фонд (Регламент 1164/94)**

За периода по тази програма няма възстановени средства от ЕК и възстановени суми по сметките на Национален фонд.

**Програма САПАРД**

На 31.12.2009 г. изтече валидността на Годишното финансово споразумение (ГФС) 2006, с което се прекрати и изплащането на субсидии към крайни бенефициенти по програма САПАРД.

През първото полугодие на годината са извършени възстановявания от Агенция САПАРД и НАП по дългове в размер на 0,07 млн. лева.

 **Двустранни програми за трансгранично сътрудничество по външните граници на Европейския съюз 2007 – 2013 г.**

На 30.03.2018 г. Национален фонд, в качеството си на Сертифициращ орган по тези програми, изпрати към ЕК Окончателни Сертификати, Отчети за разходите и Заявления за окончателно плащане.

За отчетния период сумата на възстановените средства към НФ са в размер на 0,08 млн. лева.

**Двустранни програми за трансгранично сътрудничество по външните граници на Европейския съюз 2014 – 2020 г.**

Получените средства през първото полугодие на годината са в размер на 10,9 млн. лв., представляващи възстановени средства от ЕК и средства от страните-партньори.

Сумата на разходите и трансферите (нето) към бюджетни организации в страната, които са направени през същия период по двустранните програми са на обща стойност 16,1 млн. лв., включително за плащания към бенефициенти в страната за сметка на финансиране от страната-партньор по тези програми. Разпределените към администратори в чужбина за сметка на средства от страната-партньор са в размер на -0,03 млн. лева.

**Финансов механизъм на Европейското икономическо пространство и Норвежки финансов механизъм за периода 2009-2014 г. и 2014-2021 г.**

Получените от НФ средства общо по ЕИП и НФМ за периода са в размер на 0,2 млн. лева, а възстановените са в размер на 3,2 млн. лева.

Сумата на разходите и трансферите (нето) към 30.06.2018 г. са на обща стойност 0,7 млн. лева.

За периода 01.01.2018 г. – 30.06.2018 г. дирекция „Национален фонд“ е процедирала към ОФМ на ЕИП 2009-2014 г. 9 Окончателни финансови доклада и 1 Междинен финансов доклад, в резултат на което се очаква да бъдат възстановени средства към офиса на ОФМ и ЕИП в размер на 17,0 млн. лева. Заявените (предложени за получаване) средства са в размер на 0,2 млн. лева.

**Българо-швейцарска програма за сътрудничество за намаляване на икономическите и социални неравенства в рамките на разширения Европейски съюз**

Получените средства по програмата за периода са в размер на 0,1 млн. лева.

Извършените изходящи трансфери към бенефициенти-бюджетни организации от началото на годината са в размер на 0,1 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Общата сума на **приходите и помощите** по бюджета на Държавното обществено осигуряване (ДОО) към 30.06.2018 г. възлиза на 3 321,8 млн. лв., което представлява 50,5 % от заложените в Закона за бюджета на държавното обществено осигуряване за 2018 г. (ЗБДОО) 6 572,3 млн. лева. Най-голям е делът на приходите от осигурителни вноски (98,6 % от общите приходи), които за отчетния период са в размер на 3 276,8 млн. лв., 50,3 % от заложените в ЗБДОО за 2018 година.

Съпоставени с първото полугодие на 2017 г. приходите по бюджета на ДОО нарастват с 416,8 млн. лв. (14,3 %). Факторите, които оказват влияние върху състоянието на приходите през 2018 г. са следните:

* увеличение на осигурителната вноска за фонд „Пенсии” с един процентен пункт от 1 януари 2018 г. – на 19,8 на сто за родените преди 1 януари 1960 г. и на 14,8 на сто за лицата родени след 31 декември 1959 г.;
* административно увеличение на минималните осигурителни прагове по основните икономически дейности и квалификационни групи професии средно с 3,9 на сто и увеличение на минималната работна заплата с 10,9 на сто за 2018 г. в сравнение с 2017 г., като най-ниският минимален осигурителен доход е 510 лв., размерът на минималната работна заплата от началото на 2018 г.

Отчетените неданъчни приходи към края на юни 2018 г. по бюджета на ДОО възлизат на 45,0 млн. лв., в т.ч. 31,4 млн. лв. постъпили средства от прехвърлени (възстановени) акумулирани средства от осигурителни вноски.

Размерът на извършените **разходи** за първото полугодие на 2018 г. по бюджета на ДОО е 5 453,9 млн. лв., което представлява 49,3 % от предвидените в ЗБДОО за 2018 г. средства. Спрямо същия период на миналата година, общо разходите по бюджета на ДОО са с 324,2 млн. лв. (6,3 %) повече. От структурна гледна точка с най-голям относителен дял в общите разходи са разходите за пенсии, обезщетения и помощи, изплащани на основание Кодекса за социално осигуряване – общо 5 402,1 млн. лв. или 99,1 % от общия размер на разходите за отчетния период. Отчетените разходи за **пенсии** по бюджета на ДОО към 30.06.2018 г. възлизат на 4 643,9 млн. лв., което е с 232,7 млн. лв. повече спрямо първото полугодие на 2017 г. Отчетените разходи за **краткосрочни обезщетения и помощи по КСО** са в размер на 758,2 млн. лева. Спрямо същия период на миналата година изплатените обезщетения по КСО са с 66,7 млн. лв. (9,6 %) повече.

* + **Национална здравноосигурителна каса**

Общият размер на събраните **приходи** по бюджета на НЗОК за първото полугодие на 2018 г. възлиза на 1 293,6 млн. лв., което представлява 50,3 % от предвидените със Закона за бюджета на НЗОК (ЗБНЗОК) за 2018 г. – 2 573,8 млн. лева. Постъпленията от здравноосигурителни вноски са в размер на 1 283,4 млн. лв., което е 50,2 % изпълнение на утвърдените със ЗБНЗОК за 2018 г. средства в размер на 2 556,3 млн. лева. Събраните неданъчни приходи за първото полугодие на 2018 г. са 10,2 млн. лв. или 58,1 % от заложените в ЗБНЗОК за 2018 г., като основната част от тях са приходи от глоби и санкции.

Полученият трансфер от МЗ за финансиране на разходите за лекарствени продукти – ваксини и дейности по прилагането им за здравните дейности по чл. 82, ал. 2, т. 3 от Закона за здравето (ЗЗ); за дейности за здравнонеосигурени лица, включващи: комплексно диспансерно (амбулаторно) наблюдение при пациенти с кожно-венерически и психиатрични заболявания; интензивно лечение; дейности по чл. 82, ал. 1, т. 2 от ЗЗ и за сумите по чл. 37, ал. 6 от Закона за здравното осигуряване е в размер на 17,7 млн. лв., което представлява 73,6 % от заложените със ЗБНЗОК за 2018 г. средства в размер на 24,0 млн. лева.

Трансферите за здравно осигуряване от централния бюджет за периода са 631,0 млн. лв.

Отчетените **разходи** към 30.06.2018 г. са в размер на 1 978,1 млн. лв. и представляват 51,3 % от предвидените в ЗБНЗОК за 2018 г. 3 855,4 млн. лева. Най-голям относителен дял (97,9 %) заемат здравноосигурителните плащания, които възлизат на 1 936,3 млн. лева. В отделните направления на здравноосигурителни плащания, изпълнението на бюджета по предварителни данни за първото полугодие на 2018 г. е следното:

* ***Първична извънболнична медицинска помощ*** *–* 100,7 млн. лева;
* ***Специализирана извънболнична медицинска помощ***  – 111,9 млн. лева;
* ***Дентална помощ –*** 79,3 млн. лева;
* ***Медико-диагностична дейност –*** 39,3 млн. лева;
* ***Лекарствени продукти, медицински изделия и диетични храни за домашно лечение на територията на страната -*** 442,6 млн. лв.
* ***Лекарствени продукти за лечение на злокачествени заболявания в условията на болнична медицинска помощ***  – 184,1 млн. лева;
* ***Медицински изделия, прилагани в болничната медицинска помощ –*** 51,5 млн. лева;
* ***Болнична медицинска помощ –*** 882,2 млн. лева.
* ***Други здравноосигурителни плащания –*** 44,6 млн. лева.

Като здравноосигурителни плащания следва да се третират и преведените 45,7 млн. лв. трансфери по договори за извършване на медицински услуги към бюджетни организации, в структурата на които има лечебни заведения по чл. 5 от Закона за лечебните заведения. Реално усвоените средства за болнична помощ, вкл. трансферите, възлизат на 1 982,0 млн. лева.

За периода са отчетени плащания в размер на 17,1 млн. лв. от предоставения трансфер от Министерството на здравеопазването за дейности за здравнонеосигурени лица, лекарствени продукти и потребителска такса.

По бюджета на НЗОК за 2018 година са утвърдени 49,8 млн. лв. за административни разходи на институцията, които включват разходите за персонал и за текуща издръжка. За първото полугодие са отчетени 23,2 млн. лв., което представлява 46,5 % от годишния разчет. Усвоените средства за административни разходи заемат 1,2 на сто в структурата на общите разходи за отчетния период.

# Общински бюджети

* **Приходи**

Собствените приходи по бюджетите на общините към 30.06.2018 г. са в размер на 1 320,2млн. лв., което представлява 57,7 % от разчетените към ЗДБРБ за 2018 г. постъпления в размер на 2 289,6 млн. лева. Съпоставени със същия период на 2017 г. приходите нарастват със 7,1 % (87,0 млн. лв.). *Данъчните приходи* по общинските бюджети са в размер на 579,3 млн. лв. или 59,7 % от годишните разчети към ЗДБРБ за 2018 г. и нарастват със 7,6 % (40,9 млн. лв.) спрямо същия период на предходната година. От *имуществени данъци по Закона за местните данъци и такси* в местните бюджети към 30 юни 2018 г. са постъпили общо 568,9 млн. лв., което представлява 59,9 % от годишния разчет и със 7,9 % над постъпленията за същия период на 2017 г. С най-значителен дял в приходите от имуществени данъци е данъкът върху недвижимите имоти – 40,1 %, следват данъка върху превозните средства – 36,2 %, данъка върху придобиване на имущество по дарения и възмезден начин – 22,6 % и туристически данък – 1,0 %. През отчетния период по бюджетите на общините са постъпили 10,3 млн. лв. от *патентен данък и данък върху таксиметров превоз на пътници* (50,9 % от годишния разчет).

Общият размер на *неданъчните приходи* по местните бюджети към края на първото полугодие на 2018 г. е 726,7 млн. лв. или 56,2 % от разчетите към ЗДБРБ за 2018 г. Най-голям относителен дял заемат приходите от общински такси, които възлизат на 505,1 млн. лв. (62,7 % от разчетените за годината), следват приходите и доходите от собственост – 133,2 млн. лв. (46,3 % от разчетените за 2018 г.), постъпленията от продажба на нефинансови активи – 57,6 млн. лв. (52,8 % от разчета за годината), постъпленията от глоби, санкции и наказателни лихви – 36,7 млн. лв. (42,4 % от разчета за 2018 г.) и приходите от концесии – 24,4 млн. лв. (51,9 % от планираните).

През отчетния период по общинските бюджети са постъпили 14,3 млн. лв. приходи от *помощи*, което е 56,5 % от разчетените за годината 25,2 млн. лева.

* **Разходи**

Към 30.06.2018 г. общините са отчели общо разходи в размер на 2 710,3 млн. лв., които представляват 49,5 % от разчетите към ЗДБРБ за 2018 г.

*Нелихвените разходи* възлизат на 2 693,1 млн. лв. или 49,6 % от годишния разчет. Разходите за персонал (заплати и възнаграждения, други възнаграждения и плащания за персонала и осигурителни вноски) са в размер на 1 399,4 млн. лв. или 49,8 % от планираните за 2018 г. Разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции) са в размер на 859,2 млн. лв., 55,0 % от годишния разчет. Разходите за субсидии са в размер на 86,8 млн. лева. Тук се отчитат предоставените от общините субсидии за вътрешноградски и междуселищни превози на транспортните фирми и дружества, които се планират в централния бюджет. Социалните разходи (текущи трансфери, обезщетения и помощи за домакинствата, вкл. разходите за стипендии) са в размер на 85,6 млн. лв., което е 70,8 % от разчетите към ЗДБРБ за 2018 г.

Предоставените текущи и капиталови трансфери за чужбина са в размер на 0,3 млн. лв.

Капиталовите разходи са в размер на 261,8 млн. лв. или 31,5 % от разчетите към ЗДБРБ за 2018 година.

*Разходите за лихви* възлизат на 17,2 млн. лв. и са 45,3 % от разчета за 2018 година.

 Общият размер на отчетените разходи за дофинансиране на делегираните от държавата дейности с местни приходи е 73,6 млн. лв.

* **Финансиране**

За първото полугодие на 2018 г. по общинските бюджети са изплатени *погашения по заеми* от чужбина в размер на 17,5 млн. лева, а получените средства от началото на годината по тези заеми са в размер на 115,3 млн. лв. От банки в страната и други местни лица (ФЛАГ ЕАД, Фонд „Енергийна ефективност“ и др.), общините са получили заеми в размер на 61,0 млн. лв. и са изплатили погашения в размер на 50,3 млн. лева.

Погашенията по емитирани общински ценни книжа за периода са в размер на 4,4 млн. лева.

Общините приключиха първото полугодие на 2018 г. с бюджетни наличности (по банкови сметки и в каса) в размер на 1 356,6 млн. лв., като 496,7 млн. лв. (37,0 %) са отчетени като остатък в делегираните от държавата дейности.

# Бюджети на Българската национална телевизия (БНТ), Българското национално радио (БНР) и Българската телеграфна агенция (БТА)

**Приходите на БНТ** към 30.06.2018 г. са в размер на 3,9 млн. лв. при планирани за годината 7,5 млн. лв. или за отчетния период са постъпили 52,4 % от планираните за годината. Отчетените приходи са постъпления от продажби на услуги, стоки и продукция (реклама, спонсорство, технически услуги, почивно дело, продажба на програми) инаеми на имущество.

Отчетените **разходи** **на БНТ** към 30.06.2018 г. са в размер на 34,1 млн. лв. или 46,5 % от годишния разчет по ЗДБРБ за 2018 г. За периода са отчетени 26,5 млн. лв. текущи разходи и 7,5 млн. лв. капиталови разходи. По бюджета на БНТ в частта на финансирането са отчетени погашения по търговски кредит в размер на 5,0 млн. лв., които представляват погашения на задължения по договори от предходната година за такси за разпространение на програмите на БНТ, придобиване на отстъпени права за излъчване на европейски и световни първенства и за придобиване на машини и съоръжения. В разпределението на разходите по бюджета на обществената медия е включен преходния остатък за 2017 г. (съгл. чл. 70, ал. 6 от Закона за радиото и телевизията) в размер на 2,7 млн. лв. За отчетния период средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията.

Общо утвърдените ***бюджетни взаимоотношения на БНТ с централния бюджет*** за 2018 г. са в размер на 66,9 млн. лв., в т.ч.: 65,4 млн. лв. съгласно чл. 50, т. 2 от ЗДБРБ за 2018 г. и одобрени допълнителни трансфери общо в размер на 1,5 млн. лв. за закупуване на техника за разпространяване на картина и звук от събитията по време на Българското председателство на Съвета на Европейския съюз през 2018 г. съгл. ПМС № 15 от 2018 г.

За отчетния период е усвоена сума в размер на 36,1 млн. лв. или 54,0 % от размера на бюджетните взаимоотношения на БНТ с централния бюджет.

**Приходите по бюджета на БНР** за първото полугодие на 2018 г. са в размер на 0,6 млн. лв., което представлява 30,8 % от планираните за годината 2,1 млн. лв. Отчетените приходи са постъпления от продажби на услуги, стоки и продукция (реклама, спонсорски съобщения, технически услуги, съвместни проекти, приходи от концертна дейност и др.), от наеми на имущество и др.

Изпълнението на **разходите** **по бюджета на** **БНР** възлиза на 22,3 млн. лв. или 50,0 % от предвидените в ЗДБРБ за 2018 г. За периода са отчетени 20,9 млн. лв. текущи разходи и 1,4 млн. лв. капиталови разходи. Средствата са усвоени за реализирането на основните цели и дейности на БНР по подготовката, създаването и разпространението на национални и регионални радиопрограми съгласно разпоредбите на Закона за радиото и телевизията. В разпределението на разходите по бюджета на БНР е включен и преходния остатък за 2017 г. (съгл. чл. 70, ал. 6 от Закона за радиото и телевизията) в размер на 2,0 млн. лева.

Общо утвърдените ***бюджетни взаимоотношения на БНР с централния бюджет*** за 2018 г. са в размер на 42,3 млн. лв. съгласно чл. 50 т.1 от ЗДБРБ за 2018 г. Към 30.06.2018 г. отчетените **трансфери** от централния бюджет са в размер на 22,4 млн. лв. (53,0 % от предвидените за годината).

**Приходите на БТА** към 30.06.2018 г. са 0,8 млн. лв. или 46,1 % от предвидените за годината, като това са основно постъпления от продажба на информационни продукти и услуги.

**Отчетените разходи на** БТА за периода са 3,3 млн. лв., което е 49,7 % от годишния разчет по ЗДБРБ за 2018 г., в т.ч. разходи за персонал – 2,4 млн. лв. и разходи за издръжка – 0,8 млн. лв. Общо утвърдените ***бюджетни взаимоотношения на БТА с централния бюджет*** за 2018 г. са в размер на 4,9 млн. лв. Отчетените трансфери са в размерна 2,4 млн. лв. или 49,9 % от средствата, определени за БТА със ЗДБРБ за 2018 година.

Министерство на финансите, август 2018 г.

1. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.14, ал.4 от ЗПФ, както и сметките за средствата от ЕС и сметките за чужди средства на бюджетните организации. Данните за 2018 г. са на база месечни отчети, а тези за 2017 г. - на база тримесечни отчети на ПРБ. [↑](#footnote-ref-2)
2. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-3)
3. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-4)
4. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-5)
5. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-6)
6. В позицията "Резерв за непредвидени и неотложни разходи" се посочват само данните по разчет. Разходите по отчет се отразяват по съответните разходни позиции, към които се отнасят извършените разходи. [↑](#footnote-ref-7)